*Tämä artikkeli käsittelee poliitikkoa. Riikka Karppinen on pesäpalloilija.*

**Riikka Maria Karppinen** (s. 30. heinäkuuta 1994 Sodankylä) on suomalainen Vihreiden poliitikko ja ympäristövaikuttaja. Hän on ollut Sodankylän kunnanvaltuuston puheenjohtaja vuodesta 2021 lähtien. Poliittisen työnsä ohella Karppinen on tullut tunnetuksi kaksinkertaisesti suojellun Viiankiaapa-suon puolustajana.

Elämäkerta
----------

Karppinen asui koko lapsuusikänsä Sodankylän Kersilön kylässä, jossa ainoa lapsi hänen lisäkseen oli hänen isoveljensä. Nuoruudessaan Karppinen toimi Sodankylän nuorisovaltuuston varapuheenjohtajana ja Suomen Nuorisovaltuustojen liitto – NuVa ry:n edustajiston jäsenenä. Hän valmistui ylioppilaaksi joulukuussa 2012 Sodankylän lukiosta.

Karppinen suoritti naisten vapaaehtoisen asepalveluksen vuonna 2013 Kaartin jääkärirykmentissä Helsingin Santahaminassa. Hän toimi palveluksensa aikana varusmiesjohtajana puolustusvoimien Ruotuväki-lehdessä. Karppinen on sotilasarvoltaan reservin kersantti. Vuosina 2016–2018 hän työskenteli Varusmiesliiton pääsihteerinä, ensimmäisenä naisena kyseisessä tehtävässä. Hän on toiminut aiemmin myös liiton varapuheenjohtajana.

Syksyllä 2015 Karppinen aloitti suomen kielen ja kirjallisuuden sekä saamen kielen ja tutkimuksen opinnot Helsingin yliopistossa. Karppinen on työskennellyt myös äidinkielen sijaisopettajana Sodankylän lukiossa. Nykyään Karppinen asuu Helsingissä, josta käsin käy vähintään kuukausittain Sodankylässä kunnanvaltuuston kokouksissa. Hän työskenteli järjestösihteerinä Pohjola-Nordenin nuorisoliitossa. Sittemmin Karppinen on työllistynyt politiikan kautta viestintätoimisto Milttoniin lobbariksi.

Karppinen on suorittanut metsästyskortin ja hankkinut luvat hirven- ja karhunkaatoon.

Karppisen isä on vasemmistoliiton pitkäaikainen Sodankylän kunnanvaltuutettu ja Pahtavaaran kultakaivoksen pääluottamusmies Juha Karppinen.

Viiankiaapa-aktivismi
---------------------

Viiankiaapa on Sodankylässä sijaitseva 66 neliökilometrin kokoinen suoalue, joka kuuluu Natura 2000-verkostoon ja soidensuojeluohjelmaan. Alueelta on tehty 2000-luvulla huomattavia kupari- ja nikkelilöytöjä (ks. Sakatin malmiesiintymä), ja monikansallisen Anglo American plc:n tytäryhtiö AA Sakatti Mining Oy valmistelee esiintymän hyödyntämistä. Karppinen on saanut paljon julkisuutta kaivoshankkeen aktiivisena vastustajana.

Karppinen aloitti vaikuttamistyönsä 15-vuotiaana, jolloin hän otti yhteyttä medioihin sekä matkusti Helsinkiin kertomaan Viiankiaavan tilanteesta silloiselle ympäristöministeri Paula Lehtomäelle ja ympäristöministeriön kansliapäällikkö Hannele Pokalle. Karppisen herätti tilanteeseen se, että valtio oli muutamaa vuotta aiemmin pakkolunastanut hänen suvulleen kuuluneita Viiankiaavan suoalueita Natura 2000 -alueiksi, joilla nyt harjoitettiin malminetsintää. Lisäksi Karppinen on sanonut kokeneensa velvollisuudentunnetta vaikuttamiseen, koska muita suon puolustajia ei näyttänyt ilmenevän.

Kuntatasolla Karppinen on edistänyt Viiankiaavan suojelua muun muassa Sodankylän EU-rahoitteisen REGINA-hankkeen ohjausryhmän jäsenenä. Vuosina 2016–2018 käynnissä ollut hanke keskittyi kunnan kaivosohjelman valmisteluun. Hän on ollut aiheen tiimoilta kysytty vaikuttaja ja puhuja myös muualla Suomessa.*kenen mukaan?*

Lisäksi Karppisen aktivismi on herättänyt laajaa huomiota ulkomailla. Esimerkiksi aikakauslehti Der Spiegel ja televisioyhtiö Al Jazeera ovat haastatelleet häntä aiheesta. Brittiläinen The Guardian uutisoi kesällä 2016, että Karppinen oli mukana vaatimassa muun muassa kuningatar Elisabet II:n, luontodokumentaristi David Attenborough’n ja näyttelijä Stephen Fryn vetäytymistä Viiankiaavan kaivostoimintaa edistäneestä hyväntekeväisyysjärjestöstä.

Karppinen on kertonut, ettei kategorisesti vastusta kaivoksia, mutta pitävänsä Natura-alueen koskemattomuutta ehdottomana.

Muun vaikuttamisensa ohella Karppinen on perustanut myös Viiankiaapa-liikkeen, joka järjestää muun muassa tapahtumia suolla.

Poliittinen ura
---------------

Karppinen valittiin vuoden 2012 kuntavaaleissa 18-vuotiaana Sodankylän kunnanvaltuutetuksi kunnan historian nuorimpana henkilönä ja ensimmäisenä vihreänä. Hänen henkilökohtainen äänisaaliinsa oli vaaleissa kunnan kolmanneksi suurin. Karppinen on kertonut kohdanneensa vähättelyä ja nuoreen ikäänsä liittyviä ennakkoluuloja ympäristövaikuttamista tehdessään.

Vuonna 2015 Karppinen toimi Vihreiden nuorten ja opiskelijoiden liiton hallituksen jäsenenä.

Vuoden 2017 kuntavaaleissa Karppinen oli koko Sodankylän ääniharava 239 äänellä, joka vastasi 5,6 prosenttia kaikista kunnassa annetuista äänistä. Hänen mukanaan kunnanvaltuustoon valittiin myös kaksi muuta vihreää valtuutettua. Karppinen piti vaaliteemoinaan esillä muun muassa Sodankylän kunnan kestävää kehittämistä ja kunnallisten palveluiden säilyttämistä, puhdasta lähiympäristöä sekä kattavia sivistys-, kulttuuri- ja vapaa-aikapalveluita. Hän jatkoi myös vaalien jälkeen vihreiden valtuustoryhmän puheenjohtajana.

Kuntapolitiikassa Karppinen on tehnyt aloitteita muun muassa maksuttomasta ehkäisystä alle 20-vuotiaille, ennakkoäänestyspaikan perustamisesta Sodankylän jääkäriprikaatin sotilaskotiin, liikuntapaikkojen käyttömaksujen alennuksesta alle 18-vuotiaille ja Suomi 100 -vuoden Sodankylä-metsän perustamisesta. Hän vastustaa Sodankylän muuttamista kunnasta kaupungiksi.

Vuonna 2017 Karppinen toimi kampanjapäällikkönä vihreiden eduskuntaryhmän puheenjohtaja Krista Mikkoselle, joka oli ehdolla puolueen puheenjohtajaksi.

Marraskuussa 2017 kokoomustaustainen Ajatuspaja Linja listasi Karppisen Suomen 25 lupaavimman alle 25-vuotiaan poliitikon joukkoon.

Kesäkuussa 2019 puoluekokouksessa, eduskuntavaalien jälkeen, Karppinen valittiin Vihreän liiton varapuheenjohtajaksi vuosiksi 2019–2021.

### Eduskuntavaalit 2019

Karppinen oli ehdolla Lapin vihreiden listalta vuoden 2019 eduskuntavaaleissa. Karppinen sai vaaleissa 7 818 ääntä, mikä oli vaalien toiseksi suurin henkilökohtainen äänimäärä Lapin vaalipiirissä ja kolmanneksi suurin vihreiden ehdokkaan saama äänimäärä koko maassa. Karppisen vertausluku jäi kuitenkin pienemmäksi kuin vaalipiiristä viimeisenä läpi päässeen Markus Lohen (kesk.) vertausluku, eikä hän tullut valituksi. Muun muassa oikeusministeriön vaalijohtaja Arto Jääskeläinen sekä aluetutkija Timo Aro ja valtio-opin professori Kimmo Grönlund ehdottivat pienimpien vaalipiirien vaalijärjestelmän tai vaalipiirijaon muutosta tapahtuneen jälkeen.

### Vaalimenestys

| Eduskuntavaalit |
| --- |
| Vuosi | Vaalipiiri | Äänet | Tulos |
| 2019 | Lapin vaalipiiri | 7 818 | 7,8 % | ei valittu |

| Kuntavaalit |
| --- |
| Vuosi | Kunta | Äänet | Tulos |
| 2012 | Sodankylä | 166 | 3,6 % | valittiin |
| 2017 | Sodankylä | 239 | 5,6 % | valittiin |
| 2021 | Sodankylä | 196 |  % | valittiin |

Dokumenttielokuva
-----------------

Dokumentaristi Petteri Saario on ohjannut Karppisesta kertovan dokumenttielokuvan *Aktivisti*, joka tuli ensi-iltaan Sodankylän elokuvajuhlilla kesäkuussa 2017.

Kuuden vuoden ajan kuvattu elokuva kertoo Karppisen taistelusta kansainvälistä kaivosjättiä vastaan. Tekijänsä mukaan se on "tarina poikkeuksellisesta sisusta, rohkeudesta ja rakkaudesta omia juuria ja kotikylää kohtaan".

Elokuvaa on esitetty ympäri maailman, Suomen ohella muun muassa Meksikossa, Argentiinassa, Intiassa, Australiassa, Malesiassa, Yhdysvalloissa ja Barbadoksella. Suomessa se on nähty myös TV1:n Dokumenttiprojektissa toukokuussa 2018.

Kesäkuussa 2018 *Aktivisti* palkittiin pääpalkinnolla Euroopan suurimpiin ympäristöelokuvafestivaaleihin kuuluvilla CinemAmbiente-elokuvajuhlilla Italian Torinossa. Se on palkittu myös Matsalun luontoelokuvafestivaaleilla Virossa.

Lähteet
-------

1. ↑  Puoluerekisteriin merkityt puolueet ja niiden nimenkirjoittajat (PDF)  1.3.2021. Oikeusministeriö. Viitattu 10.11.2022.
2. ↑  Rönkkö, Anitra: Karppinen vastaan kaivos  1.6.2017. Rapport.  Arkistoitu 20.10.2018. Viitattu 20.10.2018.
3. ↑  Ruokangas, Perttu: Varusmiesliitolle ensimmäinen naispääsihteeri – vihreä kuntapoliitikko Sodankylästä  5.12.2016. Yle Uutiset. Viitattu 20.10.2018.
4. ↑  Riikka Karppinen PNN:n järjestösihteeriksi  7.3.2018. Pohjola-Nordenin nuorisoliitto. Viitattu 20.10.2018.
5. ↑  Viestintätoimistojen työntekijät miehittivät vihreiden johdon – Vaikuttiko se puoluelehden lakkauttamiseen? *Helsingin Sanomat*.  23.10.2019. Viitattu 11.8.2020.
6. ↑  Tiihonen, Pihla: Kaivosmiehen tyttärestä tuli ympäristöaktivisti ja kersantti – 24-vuotias Riikka Karppinen rikkoo lasikattoja ja ikävöi kotisuota  9.10.2018. Kirkko ja kaupunki. Viitattu 20.10.2018.
7. ↑  Heikkinen, Sammeli: Suosta nousi poliitikko  17.10.2016. Vihreä lanka. Viitattu 20.10.2018.
8. 1 2  Leukumaavaara, Jenni: Koulutyttö vastaan kaivosyhtiö  3.11.2012. Helsingin Sanomat. Viitattu 20.10.2018.
9. ↑  Sodankylän kunnan kaivosohjelma 2018–2021 *sodankyla.fi*.  Arkistoitu 14.10.2019. Viitattu 20.10.2018.
10. ↑  Nimtz-Köster, Renate: Klondike in Lapland. Mining Companies Swarm to Finland's Far North  2.11.2012. Der Spiegel. Viitattu 20.10.2018.
11. ↑  Under Northern Lights  28.11.2013. Al Jazeera. Viitattu 20.10.2018.
12. ↑  Neslen, Arthur: The Queen and David Attenborough urged to cut ties with charity linked to Finland mining plans  17.8.2016. The Guardian. Viitattu 20.10.2018.
13. ↑  Aapasuon puolustajat perustivat kansalaisliikkeen – "Emme vastusta kaikkea kaivostoimintaa" *Yle Uutiset*. Viitattu 15.6.2019.
14. ↑  Lehtonen, Joonas: Riikka, 21, Sodankylä Samanarvoisten Suomi. Viitattu 20.10.2018.
15. ↑  Toimintakertomus 2015 Vihreiden nuorten ja opiskelijoiden liitto ViNO ry. Viitattu 20.10.2018.
16. ↑  Riikka Karppinen, Sodankylä Helsingin Sanomien vaalikone.  Arkistoitu 20.10.2018. Viitattu 20.10.2018.
17. ↑  Melamies, Elina: Riikka Karppinen on Sodankylän ääniharava, Vihreille kaikkiaan kolme valtuustopaikkaa  9.4.2017. Lapin Kansa. Viitattu 20.10.2018.
18. ↑  Riikka Karppinen Ylen vaalikone.  Arkistoitu 20.10.2018. Viitattu 20.10.2018.
19. ↑  Valtuustoaloitteet Maksuton ehkäisy -kuntalaisaloitekampanja. Viitattu 20.10.2018.
20. ↑  Koivisto, Joonas: Sodankylä antoi ensimmäisenä mahdollisuuden äänestää ennakkoon sotilaskodissa Varusmies. Viitattu 20.10.2018.
21. ↑  Sodankylän kunta: Sodankylän kunnan kuntalaisaloitteet 2017-2018 *sodankyla.fi*.  Arkistoitu 14.10.2019. Viitattu 20.10.2018.
22. ↑  [ Sodankylästä ei löydy maa-aluetta
100-vuotiasta Suomea kunnioittamaan] Sompio-lehti.  Arkistoitu 21.10.2018. Viitattu 20.10.2018.
23. ↑  Puoskari, Bikka ja Ruokangas, Perttu: Täystyrmäys: Sodankylästä ei tule kaupunkia – "Turhaa ja pöyhkeilevää"  19.10.2017. Yle Uutiset. Viitattu 20.10.2018.
24. ↑  Haen vihreiden puheenjohtajaksi  22.4.2017. Krista Mikkonen. Viitattu 20.10.2018.
25. ↑  Ahtokivi, Ilkka: Onko tässä 25 tulevaisuuden kärkipoliitikkoa?  1.11.2017. Verkkouutiset. Viitattu 20.10.2018.
26. ↑  Vihreät valitsi uuden puoluejohdon *Vihreät - De Gröna*.  15.6.2019. Viitattu 16.7.2019.
27. ↑  Karjalainen, Tarja: Riikan tavoite on eduskunta Sompio-lehti.  Arkistoitu 21.10.2018. Viitattu 20.10.2018.
28. ↑  Lehtonen, Joonas: Uskomattoman pienestä kiinni! Vaalien tiukimmalle kisalle sinetti: historian ensimmäinen vihreä jäi valitsematta Lapissa yhdeksällä äänellä Iltalehti. Viitattu 6.5.2019.
29. ↑  Nieminen, Martta: Vaalijohtaja haluaa vaalijärjestelmän muutosta – vihreiden Riikka Karppisen hurja äänisaalis ei riittänyt Kuntalehti. Viitattu 6.5.2019.
30. ↑  Tutkijat uudistaisivat vaalipiirijaon – "Riikka Karppinen olisi todennäköisesti tullut valituksi" Demokraatti. Viitattu 6.5.2019.
31. ↑  Aktivisti Wildfin.  Arkistoitu 21.10.2019. Viitattu 20.10.2018.
32. ↑  Dokumenttiprojekti: Aktivisti – kaivosmiehen tytär vastustaa kaivosjätin suunnitelmia Sodankylässä  10.5.2018. Yle TV1. Viitattu 20.10.2018.
33. ↑  CinemAmbiente 2018 Film Awards  9.6.2018. Green Film Network.  Arkistoitu 20.10.2018. Viitattu 20.10.2018.
34. ↑  MAFF 2018 Awards Matsalu Nature Film Festival. Viitattu 20.10.2018.

Aiheesta muualla
----------------

* Riikka Karppisen kotisivut (Arkistoitu – Internet Archive)